VIII 

CUM AM AUZIT DEŞTEAPTĂ-TE 
ROMÂNE ÎN COMUNA* MOLOVIŞTE 
(MACEDONIA) ŞI APOSTOLUL 
CETIT ROMÂNEŞTE ÎN BISERICA 
DE ACOLO 


Cu ocaziunca cercetărilor mele etnografice din Orient, mă aflam 
în ziua de 19 octfombrie] 1889, în Bitolia, capitala Macedoniei. 

Venisem prin acele locuri pentru a doua oară, spre a cerceta armânii 
(românii) ce locuiesc în peninsula Balcanică. 

Pe lângă multe comune pe deplin româneşti, în care fusesem, 
doream să văd şi comuna Moloviştc, locuită şi ca numai de armâni 
(români), şi care avea şi o şcoală românească, înfiinţată în anul 
1886, de Guşu Papacostea şi de soţia sa Fanca. 

Aşadar, după vro două zile de la sosirea mea în Bitolia, am 
pornit cu trăsura spre Molovişte, însoţit de profesorul de la liceul 
de acolo, Dimitrie Covatti, şi de institutoarea de la şcoala de fete 
Elena Tonu. 

Ajungând la satul turcesc Cajani , am găsit acolo pe directorul 
şcoalei de băieţi din Molovişte, Guşu Papacostea, cu eforii acelei 
şcoli, Hristu Cioncu şi Gogu Rizi, pe primarul comunei Molovişte, 
Doca Baiju, cu consilierii Spini Paptârpu, Taşcu Topa, Spiru 
Percea, apoi pe notabilii Petru Belimace, Mihail Paligora, Spiru 
Ţâpu, Costa Belcc şi alţi mulţi, care veniseră întru întâmpinarea 
mea, spre a-mi ura bun sosit, zicându-mi cu toţii: ghine venişi (bine 
ai venit), să bănezi (să trăieşti); eu mulţumindu-le am început a 
vorbi cu unii şi cu alţii, despre starea armânilor (românilor) de prin 
acele locuri, precum şi despre şcolile româneşti ce se aflau pe la 
ei prin comune. Apoi, încălecând pe un cal împodobit cu mărgele 
şi cu mai multe ţarţamuri şi zariflicuri, după obiceiul locului, având 
şi un samar (şea) de toată frumuseţea, întovărăşit de gloata întreagă, 
ce se adunase în Cajani, am pornit cu toţii călări. 

Apropiindu-mă cu tot alaiul de un şipot, numit şipotlu aii Begni 
(şipotul al Begniei), mă aşteptau acolo o mulţime de locuitori, având 
puşti cu ei, care cum au zărit alaiul că se apropie, au şi început a 
împuşca, în semn de onoare şi bucurie. 

La marginea comunei Molovişte, în locul numit Sămtu, mă 
Aşteptau: directoarea şcoalei primare de fete din acea comună, Fanca 
Papacostea, cu elevele, şi institutorii şcoalei primare Mihail 
Dimonia şi Spiru Popa Constantin cu elevii. De la locul Sămtu 
până-n comună, erau înşirate femei şi fete pe de o parte şi pe de 
alta a drumului. 

încă de pe când ajunserăm la Sămtu a şi început a se trage 
clopotele de la biserica acelei comune. 

în tot drumul, pornind de la Sămtu până-n Molovişte, corul, 
compus din elevii şi elevele şcoalei, au intonat mai multe cântece 
patriotice. Mai întâi au cântat imnul M. S. Sultanului, Mulţi ani. 
s ’nă bănează bunul şi marele Sultan , şi apoi mai multe alte cântece 
care cuprindeau dorul de libertate, iubirea de patrie, iubirea de limba 
şi de legea strămoşească, şi altele ca: Sfânta zi de libertate. Fraţi 

români a răsărit, Un soldat din oastea română. Limba noastră 
strămoşească astăzi iară o aflăm. Români, trompeta răsună etc. 

Corul începu mai întâi, după cum am văzut, cu imnul M. S. 
Sultanului, şi aceasta nu putea fi altfel, căci românii macedoneni, 
sunt cei mai credincioşi supuşi ai M. S. Sultanului. Ei nu uită, în 
acelaşi timp, că trebuie să abiă aceleaşi drepturi ca şi celelalte 
naţionalităţi; ei îşi dau seama de originea naţionalităţii lor, şi degrabă 
se entuziasmează la auzul cântecelor de libertate şi de vitejie. 

Ceea ce m-a pus mai cu samă în mirare, şi care a produs în 
acelaşi timp o adâncă emoţiune în sufletul meu, a fost cântarea 
marşului Deşteaptă-te, române . 

Neştearsă îmi va rămânea [în] 1 memorie şi [în] 2 viaţa mea, acea 
zi când în crierii Pindului, într-un loc atât de îndepărtate de 
România liberă, am auzit cântându-se de români marşul care a 
aprins focul din 1848. 

Intrând apoi în Molovişte, am fost condus la conac, pregătit în 
casa directorului şcolii Guşu Papacostea. Acolo îndată au şi prins 
a veni notabilii comunei ca să mă vadă. Cu ei am convorbit mult, 
într-altele şi despre starea românilor din Macedonia. 

A doua zi m-am dus de am cercetat şcoala românească din 
acea comună. Numărul cel mare de elevi şi eleve, precum şi clădirea 
măreaţă a şcoalei, m-a pus în mirare, căci, nici într-o comună din 
cele în care fusesem, nu găsisem un local de şcoală aşa de spaţios, 
o clădire anume pentru şcoală. 

întrebând pe directorul şcolii, Guşu Papacostea, să-mi spună 
cine a zidit acea şcoală, notabilii şi poporul, care mă încunjurau, 
îmi spusefră], că şcoala a fost zidită prin subscripţiune publică de 
către locuitorii români din acea comună, şi că, până la venirea 
d[omnu]lui Papacostea la această şcoală, nu se învăţa decât numai 
greceşte, căci grecii o stăpâneau. 

— Nu vă puteţi închipui, d[omnu]le Burada, îmi spunea 
primarul comunei, Doca Baiju, cât am luptat şi cât am suferit din 
partea clerului grecesc şi a greco-romanilor în această afacere, atât 
noi, cât şi directorul şcolii româneşti, dimpreună cu soţia sa Fanca 
institutoarea română, căreia i se datoreşte în mare parte dezvoltarea 
sentimentelor româneşti în multe părţi locuite de românii din 
Macedonia. Cele mai grozave persecuţiuni au căzut pe capul nostru. 
Casele noastre au fost adeseori încălcate de armată, iar noi ne 
petreceam vremea [mai mult] prin judecăţi şi prin temniţe, decât 
pe lângă familiile noastre. Toate aceste nenorociri au căzut asupra 
noastră, numai pentru că avusesem îndrăzneala de a cere auto¬ 

1. ,2.: In text: „din" (n. ed.). 

rităţilor turceşti, să ni se deie voie ca în şcoala comunală zidită de 
locuitorii români să se înveţe carte românească. Am făcut apel la 
Valiu, am pornit proces greco-romanilor, dar nimeni n-a luat în 
samă tânguirea noastră. Valiul ne-a spus, că chiar dacă în şcoala 
grecească ar rămâne un singur elev, şcoala va rămânea tot 
grecească, pentru că este zidită prin firman ca şcoală grecească. 
Când am văzut noi această hotărâre a Valiului, am întrebuinţat 
atunci toate mijloacele ce ne-a stat în putinţă pentru ca să ajungem 
unde doream cu toţii, să scoatem odată şcoala din mâna greco-ro¬ 
manilor. Pe de o parte, ne-am dus la superiorul misionarilor catolici 
şi i-am dat o declaraţie prin care ne lepădăm de Patriarhie şi 
recunoşteam de şef spiritual pe Papa de la Roma, crezând că prin 
aceasta vom intimida Patriarhia şi o vom sili a ceda şi a admite 
cererile noastre. Pe de altă parte, am făcut o altă declaraţie tot în 
acest sens, şi am înmânat-o Valiului. Pentru ca să ajungem la scopul 
nostru, ne trebuia[u] bani, şi de aceea unul dintre noi, d[omnu]l 
director Papacostea, ş[i]-a vândut chiar proprietăţile sale în acest 
scop, numai ca să putem întâmpina cheltuielile ce se cereau. Nu 
ne-am dat îndărăt de la nici un sacrificiu, şi numai cu acest chip 
ni s-a recunoscut dreptul ce-1 aveam noi românii asupra clădirii 
şcolii, pe care am luat-o din mâna greco-romanilor. Astăzi se 
adăpostesc în această şcoală copii noştri, şi învaţă carte în limba 
părinţilor şi strămoşilor noştri. 

în urma acestor spuse, şi astăzi încă, după atâţia ani, îmi aduc 
aminte de emoţia ce am simţit, când auzeam vorbele lor spuse cu 
atâta căldură şi patriotism. 

în una din zilele următoare, fiind sărbătoare, m-am dus la 
biserică, însoţit de mai mulţi notabili din comună. Aici, din nou, 
m-am mirat când am auzit cetindu-se Apostolul în limba 
românească de cătră un elev, în timp ce întreaga slujbă bisericească 
se făcea în limba grecească. întrebând atunci pe directorul şcolii, 
Guşu Papacostea, să-mi spuie cum se face de se citeşte în limba 
românească numai Apostolul , el mi-a spus că şi acest lucru s-a 
căpătat cu multă greutate de către români, şi că atunci când, pentru 
prima dată, s-a cântat Apostolul româneşte în biserică, s-a întâmplat 
încăierări şi bătăi sângeroase între armâni şi între apărătorii 
grecismului, îndemnaţi de preoţii greci. 

Locuitorii comunei s-u împărţit iar în două tabere şi s-au 
înfăţişat înaintea judecăţii, unii susţinători ai grecismului reprezen¬ 
taţi prin preoţii şi institutorii greci şi sprijiniţi de către toate 
autorităţile ecleziastice, ceilalţi reprezentaţi prin dascălii români, 
care au fost acuzaţi ca autori ai ncorânduielilor. 

Directorul şcolii îmi spuse că, atât el, cât şi institutorul acelei 
şcoli, au fost puşi în temniţă. Justiţia, în urmă, însă, a hotărât că, 
deoarece populaţi unea comunei este în majoritate românească, să 
se deie voie a se ceti în româneşte măcar Apostolul , iar slujba 
bisericească să rămână a se face tot în limba grecească, deoarece 
preoţii nu ştiau decât carte grecească, până ce vor veni preoţi care 
să ştie şi carte românească. Şi aşa, numai după lupte sângeroase şi 
după procese necurmate, românii din comuna Molovişte au căpătat 
dreptul de a auzi în biserică Apostolul cetindu-sc în limba 
strămoşilor lor. 

Suferinţele ce au pătimit românii macedoneni din cauza dorinţei 
lor de a se dezvolta pe terenul cultural şi limba lor naţională, nu 
ne-au fost străine nouă românilor din România liberă. Cine nu 
cunoaşte lupta aprigă ce a dus elementul de cultură greacă în contra 
tentinţelor de regenerare naţională de la începutul veacului trecut? 
Istoria dezvoltării noastre culturale, din acea epocă, prezintă o 
analogie desăvârşită şi este oglindirea sinceră a celor ce s-a petrecut 
şi se petrec la fraţii noştri din Macedonia. Şi aici în Iaşi, chiar la 
biserica Treisfctitcle, acum 70 [de] ani în urmă, călugării greci 
făceau aceleaşi scene sălbatice, care astăzi se continuă în Mace¬ 
donia. Dar după cum foarte bine spunea regretatul meu profesor 
V. A. Urechia în Istoria şcoalelor, „Vicit amor patriae“, aşa zicem 
şi noi, că a sosit timpul, ca românismul să învingă în Macedonia! 

